Hof sê oor besluit om Jiba nie te vervolgAdv. Nomgcobo Jiba. Foto: GovernmentZA/Flickr Die Gautengse hooggeregshof in Pretoria het ŉ besluit deur Shaun Abrahams, nasionale direkteur van openbare vervolging, om aanklagte teen sy adjunk, Nomgcobo Jiba, terug te trek, ter syde gestel. eNCA berig die hof het ook beslis pres. Jacob Zuma moet dissiplinêre prosesse teen Jiba en Lawrence Mrwebi, die spesiale direkteur vir openbare vervolging, instel. Volgens die hof moet daar ŉ ondersoek na Jiba en Mrwebi se bevoegdheid gedoen word. Die uitspraak beteken dus dat Jiba weereens tereg moet staan op aanklagte van bedrog en meineed omdat sy na bewering onwettig goedgekeur het dat aanklagte van rampokkery teen Johan Booysen, die voormalige hoof van die Valke in KwaZulu-Natal, gebring word. Abrahams het vroeër in weerwil van advies deur staatsadvokate besluit om die aanklagte teen Jiba terug te trek. Die hooggeregshof het egter bevind dat daar wel ŉ sterk saak van moontlike bedrog en meineed teen Jiba is en het daarom Abrahams se besluit ter syde gestel. Verlede maand het adv. Gerrie Nel en AfriForum aangekondig dat hulle Jiba privaat gaan vervolg. Kallie Kriel, hoof van AfriForum, het destyds met die aankondiging gesê aangesien die NVG besluit het om Jiba nie verder te vervolg nie, daar geen rede is waarom die organisasie nie namens Booysen in sy private hoedanigheid kan optree nie. Ingevolge die ter sprake wetgewing het AfriForum se private vervolgingseenheid aansoek gedoen vir ŉ nolle prosequi-sertifikaat waarin die NVG bevestig dat hy nie verder teen Jiba gaan optree nie. “Dit is ŉ aansoek wat die regering kan dwing om sy werk te doen en die sertifikaat uit te reik, of self besluit om Jiba verder te vervolg. Wat ook al die NVG besluit om te doen, dit is ŉ oorwinning vir ons. Al wat ons wil sien is dat geregtigheid geskied en dat iemand met politieke bande nie net iemand soos Booysen goedsmoeds uit die Valke kan verdryf nie,” het Kriel destyds gesê.